Эртиш (топоним)

Эртиш (топоним) — "Манас" эпосундагы топоним. Эпостун түрдүү окуяларында салттык түрдө айтылат. Манас төрөлгөндөгү тойго Э. дарыясынын боюндагы элди да чакыртат (Сагымбай Орозбаков, 1. 75). Көкчөгө келип туруп калган Алмамбет кытай-калмактан энчисин бөлүп алуу үчүн казактардан кол курап жолго чыгат. Кол Э-ти бойлоп жөнөйт (Сагымбай Орозбаков, 2. 238). Уркун, Эртиш эки суу, Калмактын жайы мына бу" (Сагымбай Орозбаков, 3. 260), — деп калмактар жашаган жер катары да эскерилет. Географиялык реалияда Эртиш Казакстан менен Кытайдан агып өткөн Обдун сол куймасы. Зайсан көлүнө куйганга чейин Кара Иртыш деп аталат. Негизинен Батыш Сибирь түздүгү аркылуу агат.

 Колдонулган адабияттар 
"Манас" энциклопедиясы/Мамлекеттик тил жана энциклопедия борбору. Бишкек: Кыргыз энциклопедиясынын Башкы редакциясы, - 1995. 1-т. - 440 б. ISBN -5-89750-013-4
Категория:Манас эпосу